CELEX: 32015D0664
Language: el
Date: 2015-04-21 00:00:00
Title: Απόφαση (ΚΕΠΠΑ) 2015/664 της Επιτροπής Πολιτικής και Ασφάλειας, της 21ης Απριλίου 2015, σχετικά με τη σύσταση της Επιτροπής Συνεισφερόντων για τη στρατιωτική συμβουλευτική αποστολή της Ευρωπαϊκής Ένωσης (ΚΠΑΑ) στην Κεντροαφρικανική Δημοκρατία (EUMAM RCA) (EUMAM RCA/1/2015)

29.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 110/11
            
         ΑΠΌΦΑΣΗ (ΚΕΠΠΑ) 2015/664 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 21ης Απριλίου 2015
   σχετικά με τη σύσταση της Επιτροπής Συνεισφερόντων για τη στρατιωτική συμβουλευτική αποστολή της Ευρωπαϊκής Ένωσης (ΚΠΑΑ) στην Κεντροαφρικανική Δημοκρατία (EUMAM RCA) (EUMAM RCA/1/2015)
   H EΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτη παράγραφος,
   Έχοντας υπόψη την απόφαση (ΚΕΠΠΑ) 2015/78 του Συμβουλίου, της 19ης Ιανουαρίου 2015, σχετικά με στρατιωτική συμβουλευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUMAM RCA) (1), και ιδίως το άρθρο 8 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 8 παράγραφος 5 της απόφασης (ΚΕΠΠΑ) 2015/78, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει τις σχετικές αποφάσεις για τη συγκρότηση Επιτροπής Συνεισφερόντων (ΕπΣ) για τη στρατιωτική συμβουλευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUMAM RCA).
            
         
               (2)
            
            
               Τα συμπεράσματα του Ευρωπαϊκού Συμβουλίου της Νίκαιας της 7ης, 8ης και 9ης Δεκεμβρίου 2000 και των Βρυξελλών της 24ης και 25ης Οκτωβρίου 2002 περιλαμβάνουν τις ρυθμίσεις για τη συμμετοχή τρίτων κρατών σε επιχειρήσεις διαχείρισης κρίσεων και για τη σύσταση της ΕπΣ.
            
         
               (3)
            
            
               Η ΕπΣ θα πρέπει να καταστεί ένα φόρουμ όπου θα συζητείται με τα συνεισφέροντα τρίτα κράτη οποιοδήποτε πρόβλημα διαχείρισης της EUMAM RCA. Η ΕΠΑ, η οποία ασκεί τον πολιτικό έλεγχο και έχει τη στρατηγική διεύθυνση της EUMAM RCA, θα πρέπει να λαμβάνει υπόψη της τις απόψεις που εκφράζει η ΕπΣ.
            
         
               (4)
            
            
               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και στην εφαρμογή αποφάσεων και δράσεων της Ένωσης που έχουν συνέπειες στον τομέα της άμυνας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σύσταση και εντολή καθηκόντων
   Με την παρούσα συστήνεται Επιτροπή Συνεισφερόντων (ΕπΣ) για τη στρατιωτική συμβουλευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUMAM RCA). Η εντολή καθηκόντων της ΕπΣ καθορίζεται στα συμπεράσματα του Ευρωπαϊκού Συμβουλίου της Νίκαιας της 7ης, 8ης και 9ης Δεκεμβρίου 2000 και των Βρυξελλών της 24ης και 25ης Οκτωβρίου 2002.
   Άρθρο 2
   Σύνθεση
   1.   Η ΕπΣ συστήνεται από τα εξής μέλη:
   
               —
            
            
               οι αντιπρόσωποι όλων των κρατών μελών,
            
         
               —
            
            
               αντιπρόσωποι τρίτων κρατών που συμμετέχουν στην EUMAM RCA και συνεισφέρουν σημαντικά.
            
         2.   Στις συνεδριάσεις της ΕπΣ, μπορεί επίσης να παρίσταται αντιπρόσωπος της Επιτροπής.
   Άρθρο 3
   Πληροφόρηση από τον Διοικητή Αποστολής της ΕΕ
   Η ΕπΣ ενημερώνεται από το Διοικητή της Αποστολής ΕΕ της EUMAM RCA.
   Άρθρο 4
   Πρόεδρος
   Η ΕπΣ προεδρεύεται από τον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας ή από αντιπρόσωπό του, σε στενή διαβούλευση με τον πρόεδρο της Στρατιωτικής Επιτροπής της Ευρωπαϊκής Ένωσης ή τον αντιπρόσωπό του.
   Άρθρο 5
   Συνεδριάσεις
   1.   Οι συνεδριάσεις της ΕπΣ συγκαλούνται από τον πρόεδρο σε τακτική βάση. Όταν το απαιτούν οι περιστάσεις, είναι δυνατόν να συγκαλούνται έκτακτες συνεδριάσεις με πρωτοβουλία του προέδρου ή έπειτα από αίτηση μέλους.
   2.   Ο πρόεδρος διανέμει εκ των προτέρων την προσωρινή ημερήσια διάταξη και τα έγγραφα που αφορούν τη συνεδρίαση. Ο πρόεδρος είναι υπεύθυνος για τη διαβίβαση των αποτελεσμάτων των συζητήσεων της ΕπΣ στην ΕΠΑ.
   Άρθρο 6
   Εμπιστευτικότητα
   1.   Σύμφωνα με την απόφαση 2013/488/ΕΕ του Συμβουλίου (2), οι κανονισμοί ασφαλείας που καθορίζονται στην εν λόγω απόφαση εφαρμόζονται στις συνεδριάσεις και τις εργασίες της ΕπΣ. Ειδικότερα, οι αντιπρόσωποι στην ΕπΣ διαθέτουν την κατάλληλη διαπίστευση ασφαλείας.
   2.   Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου, εκτός εάν η ΕπΣ αποφασίσει ομόφωνα διαφορετικά.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει την ημερομηνία έκδοσής της.
   
      Βρυξέλλες, 21 Απριλίου 2015.
      
         
            Για την Επιτροπή Πολιτικής και Ασφάλειας
         
         
            Ο Πρόεδρος
         
         W. STEVENS
      
   
   
      (1)  ΕΕ L 13 της 20.1.2015, σ. 8.
   
      (2)  Απόφαση 2013/488/EE του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).